Liikenne- ja viestintäministeriö

LVM/905/03/2017

Sisäministeriön lausunto

Liikenne- ja viestintäministeriö on pyytänyt sisäministeriöltä lausuntoa luonnoksesta hallituksen esitykseksi laiksi liikenteen palveluista annetun lain muuttamiseksi ja eräiksi siihen liittyviksi laeiksi. Sisäministeriö toteaa lausuntonaan seuraavaa.

Esitys on toinen osa niin kutsuttua liikennekaarihanketta, jolla toteutetaan hallitusohjelman kärkihankkeita digitaalisen kasvuympäristön rakentamiseksi sekä säädösten sujuvoittamiseksi. Eduskunta on hyväksynyt hankkeen ensimmäiseen vaiheen ja nimennyt uuden lain liikenteen palveluista annetuksi laiksi. Tällä hallituksen esityksellä toteutettaisiin liikennekaarihankkeen toinen osa täydentämällä liikenteen palveluista annettu laki kattamaan koko liikennejärjestelmä. Esityksellä muutettaisiin nykytilaa, jossa liikenteen markkinasääntely on jakautunut useaan eri säädökseen.

Laki liikenteen palveluista annetun lain muuttamisesta

Esitysluonnoksessa kaavaillaan muutettavaksi lakia liikenteen palveluista. Lain II osan 3 luvun 3 §:ssä säänneltäisiin kuorma- ja linja-autonkuljettajaa koskevista vaatimuksista. Pykälän 3 momentin 2 kohdan mukaan kuljettaja ei tarvitsisi ammattipätevyyttä, jos ajoneuvo on poliisin, pelastustoimen tai pelastusalan koulutuksesta vastaavan oppilaitoksen, ensihoitopalvelun, puolustusvoimien tai rajavartiolaitoksen käytössä niiden tehtäviin liittyvissä kuljetuksissa taikka poliisitehtäviä hoidettaessa Tullin käytössä. Ammattipätevyyttä ei tarvittaisi myöskään saman momentin 4 kohdan mukaan, jos ajoneuvoa käytetään kiireellisessä hätätilanteessa pelastustarkoituksiin poliisin tai pelastusviranomaisen taikka poliisitehtäviä hoidettaessa tullin tai rajavartiolaitoksen määräyksen perusteella. Sääntely on vastaava kuin tällä hetkellä voimassa olevassa laissa kuorma- ja linja-auton kuljettajien ammattipätevyydestä (273/2007). Sisäministeriö pitää mainittuja poikkeuksia ammattipätevyysvaatimuksista edelleen perusteltuina ja tärkeinä omaa toimialaansa koskevien tehtävien osalta.

Sisäministeriön näkemyksen mukaan lain II osan 3 luvun 3 momentin 7 kohdassa mainittujen linja-autojen kohdalla tulisi edellyttää ammattipätevyyttä. Valvontatilanteessa poliisin olisi erittäin vaikeaa selvittää kaikkien matkustajien osalta heiltä tai heidän edunvalvojiltaan sitä, onko suostumus kuljetukseen ilman ammattipätevyyttä annettu. Ammattipätevyydellä turvataan ennen kaikkea matkustajien turvallisuutta.

Lain II osan 10 luvun 1 §:ssä säädettäisiin laivaväen kelpoisuusvaatimuksista. Sisäministeriö esittää, että poliisin ja pelastustoimen alukset tulisi sulkea pois luvun soveltamisalasta puolustusvoimien ja Rajavartiolaitoksen alusten tapaan. Sisäministeriö on myös aiemmassa yhteydessä esittänyt liikenne- ja viestintäministeriölle pelastustoimen alusten sulkemista pois luvun soveltamisalasta. Pelastustoimen aluksia ei pääsääntöisesti käytetä yleisessä liikenteessä matkustajien tai lastin kuljettamiseen.

Sisäministeriö kannattaa lakiehdotuksen 11 luvun säännöksiä merenkulun koulutuksen järjestäjän ja koulutuksen hyväksymisestä, ottaen etenkin huomioon Rajavartiolaitokseen kuuluvan Raja- ja merivartiokoulun mahdollisuudet tulla hyväksytyksi STCW-yleissopimuksen mukaisena merenkulun koulutuksen järjestäjänä. Esitysluonnoksessa Rajavartiolaitosta, joka kuuluu sisäministeriön hallinnonalaan, koskevat kirjaukset noudattavat jo nykyisin voimassa olevia säännöksiä eikä ministeriöllä ole niihin huomautettavaa.

Laki henkilötietojen käsittelystä poliisitoimessa annetun lain 13 ja 19 §:n muuttamisesta

Poliisin oikeus saada tietoja liikenneasioiden rekisteristä sidottaisiin jatkossa välttämättömyysedellytykseen. Liikennevalvonnassa tarvitaan jatkossa nykyistä enemmän tietojärjestelmien tietoja, koska mukana pidettävien lupien määrää oltaisiin vähentämässä. Tämän takia poliisin tiedonsaantioikeuksien tulisi säilyä vähintään samantasoisina kuin tällä hetkellä. Sisäministeriön näkemyksen mukaan tiedonsaantioikeus tulisi jatkossakin säilyttää nykyisellään tarpeellisuusvaatimuksen tasoisena.

Sisäministeriö kiinnittää liikenne- ja viestintäministeriön huomiota siihen, että ministeriön poliisiosastolla on meneillään henkilötietojen käsittelystä poliisitoimessa annetun lain kokonaisuudistus. Hankkeen toimikausi jatkuu 28.2.2018 saakka.

Laki hätäkeskustoiminnasta

Sisäministeriö kiinnittää liikenne- ja viestintäministeriön huomiota lain johtolauseen loogisuuteen, koska siinä (s. 346) kaavaillaan sama lainkohta sekä kumottavaksi että muutettavaksi (19 §:n 1 momentin 13 ja 14 kohdat). Lisäksi rinnakkaistekstit eivät vastaa varsinaista lakitekstiä. Tämän lausunnon osalta olettama on, että varsinaisen lakiteksti vastaa kaavailtua ja sisäministeriö lausuu sen pohjalta.

Hätäkeskustoiminnasta annettua lakia muutettaisiin 19 ja 20 §:ien osalta. Hätäkeskustoiminnasta annetun lain 19 §:ssä säädetään tiedonsaantioikeudesta rekistereistä. Pykälästä ehdotetaan kumottavaksi sen 1 momentin 4 kohta, jossa viitataan ELY-keskuksen liikennelupatietojärjestelmään, josta Hätäkeskuslaitoksella ja sen henkilöstöön kuuluvalla on oikeus saada luvanvaraisen liikenteen valvonnassa tarvittavia tietoja. Pykälän yksityiskohtaisissa perusteluissa ei mainita 4 kohdan kumoamisesta mitään, eikä siinä mainita miten liikennelupajärjestelmän tiedot tai vastaavat on tarkoitus saada vastaisuudessa. Esitysluonnoksen yleisperusteluissa (s. 10) todetaan, että liikenteen palveluista annetun lain V osa sisältää säännökset liikenneluparekisteristä. Lain ensimmäisessä vaiheessa on säädetty henkilö-, tavara- ja taksiliikenneluvista, ja liikenneluparekisterissä on kyse näihin tietoihin liittyvästä rekisterinpidosta. Sen ylläpito siirretään lailla liikenteen palveluista Etelä-Pohjanmaan ELY-keskuksesta Liikenteen turvallisuusvirastolle samalla, kun virastolle siirretään myös kyseisiin lupiin liittyvä toimivalta.

Pykälän 1 momentin 6 kohta ehdotetaan muutettavaksi siten, että siihen koottaisiin tiedonsaantioikeus liikenteen palveluista annetussa laissa ( / ) tarkoitetusta liikenneasioiden rekisteristä. Tiedonsaantioikeus koskisi tietoja, jotka ovat välttämättömiä Hätäkeskuslaitoksen laissa säädettyjen tehtävien hoitamiseksi. Samalla 6 kohdan viittaus ajoneuvoliikennerekisteriin poistuisi.

13 kohdan tiedonsaantioikeus kohdistuu Liikenteen turvallisuusviraston vesikulkuneuvorekisteriin: vesikulkuneuvorekisteristä annetun lain (424/2014) 15 §:ssä tarkoitetut perustiedot ja 17 §:n 1 momentin 1 kohdassa tarkoitetut tekniset tiedot ja yksilöintitiedot. Kohta kaavaillaan muutettavaksi siten, että siinä viitattaisiin liikenteen palveluista annetun lain ( / ) V osan 2 luvun 1 §:n mukaisiin tietoihin ja V osan 2 luvun 3 §:ssä tarkoitettuihin teknisiin tietoihin ja yksilöintitietoihin.

14 kohdan tiedonsaantioikeus kohdistuu Liikenteen turvallisuusviraston alusrekisteriin: alusrekisterilain (512/1993) 9 §:ssä tarkoitetut alusrekisteriin tehtävät merkinnät. Kohta kaavaillaan muutettavaksi siten, että siinä viitattaisiin liikenteen palveluista annetun lain ( / ) V osan 2 luvussa tarkoitettuihin liikenneasioiden rekisteriin tehtäviin merkintöihin.

Hätäkeskustoiminnasta annetun lain 20 §:ää muutettaisiin siten, että sen 2 momentissa oleva viittaus ajoneuvoliikennerekisteriin muutettaisiin viittaukseksi liikenneasioiden rekisteriin.

Liikenteen palveluista annetun lain V osassa säädettäisiin liikenneasioiden rekisteristä, joka sisältäisi tietoja: 1) liikenteen palvelulain I osan 1 luvun 1 §:n 8 kohdassa tarkoitetuista toiminnanharjoittajaluvista sekä ilmoituksenvaraisesta toiminnasta; 2) ajoneuvoista, ilma-aluksista, aluksista ja vesikulkuneuvoista, rautatieliikenteen kalustosta sekä näihin liittyvistä laitteista (liikenneväline); 3) liikenteen palvelulain I osan 1 luvun 1 §:n 7 kohdassa tarkoitetuista henkilöluvista. Edellä mainittuja tietoja tarkennettaisiin V osan muissa pykälissä.

Sisäministeriö toteaa hätäkeskustoiminnasta annetun lain osalta, että kaavaillut muutokset johtaisivat 19 §:ssä olevasta varsin yksityiskohtaisesta sääntelystä osaltaan yleisempään muotoiluun, jossa tiedonsaantioikeus rakentuisi sille, että tiedot ovat *välttämättömiä* Hätäkeskuslaitoksen laissa säädettyjen tehtävien hoitamiseksi. Koska tiedonsaantioikeus sisältää myös henkilötietoja, sisäministeriö pitää välttämättömyys -kriteeriä ymmärrettävänä, ottaen huomioon myös em. tiedonsaantioikeuden yleisemmän muotoilun. Osaltaan kaavaillut muutokset aiheuttavat tarpeen tarkemmin vertailla sitä, millä tavalla tiedonsaantioikeudet pysyisivät muutosten jälkeen samantasoisina kuin nykyisessä sääntelyssä. Esitysluonnoksessa ei tähän ole sisäministeriön näkemyksen mukaan otettu kantaa.

Sisäministeriön käsityksen mukaan Hätäkeskuslaitoksen ja sen henkilöstöön kuuluvan tiedonsaantioikeudet edellä viitatuilta osin säilyisivät vähintään samantasoisina kuin tällä hetkellä, mikä on tärkeää myös poliisin toiminnalle sen ollessa merkittävä hätäkeskuspalvelujen käyttäjä. Tiedonsaantioikeuksien säilyminen vähintään samantasoisina kuin tällä hetkellä on edellytys sille, että Hätäkeskuslaitos kykenee toimimaan lainsäädännössä sille asetettujen vaatimusten mukaisesti.

Pelastuslaki

Pelastuslakia muutettaisiin 89 ja 90 §:ien osalta. Pelastuslain 89 §:ssä säädetään tiedonsaantioikeudesta pelastustoimintaa ja valvontatehtäviä varten. Lain 90 §:ssä säädetään oikeudesta saada tietoja väestönsuojelutehtäviä varten. Lain 89 §:n 4 momentin 1 kohta muutettaisiin siten, että siinä tällä hetkellä oleva alakohdat a–c, joissa viitataan tiedonsaantioikeuteen vesikulkuneuvorekisteristä, ajoneuvorekisteristä ja ilma-alusrekisteristä, poistettaisiin ja viitattaisiin niiden sijasta liikenneasioiden rekisteriin. Säännöksen mukaan pelastusviranomaisella olisi oikeus saada Liikenteen turvallisuusvirastolta liikenteen palveluista annetun lain V osan 2 luvun mukaiset liikenneasioiden rekisteriin sisältyvät tiedot, jotka ovat välttämättömiä pelastusviranomaisen lakisääteisten tehtävien hoitamiseksi.

Lain 90 §:n 3 momenttia muutettaisiin siten, että viittaus ajoneuvorekisteristä annettuun lakiin (541/2003) poistuisi ja sen tilalle tulisi viittaus liikenteen palveluista annetun lain ( / ) V osan 1 luvun 1 §:ään. Lisäksi luonnoksessa rajataan tiedonsaantioikeutta niihin tietoihin, jotka ovat tarpeellisia evakuointia ja muuta väestönsuojelua varten.

Sisäministeriö toteaa pelastuslain osalta, että kaavailluilla 89 §:n muutoksilla siirryttäisiin yksityiskohtaisesta tiedonsaantioikeuksien sääntelystä yleisempään muotoiluun. Rekisteritietojen sisältäessä myös henkilötietoja on perusteltavaa, että niiden käyttöön liitetään välttämättömyys -kriteeri. Sisäministeriön käsityksen mukaan pelastuslain osalta tiedonsaantioikeudet eivät kaavailluilla muutoksilla kaventuisi. Nykysisältöiset tiedonsaantioikeudet ovat minimissään edellytys sille, että pelastusviranomaiset kykenevät toimimaan lainsäädännössä asetettujen vaatimusten mukaisesti.

Pelastuslain 90 §:n osalta sisäministeriö toteaa, että kyse on enemmänkin uuteen lakiin tehtävästä viittauksesta kuin varsinaisesti tiedonsaantioikeuksien sisältöön liittyvästä muutoksesta. Kaavailtu tarpeellisuus -kriteerin lisääminen on sisäministeriön näkemyksen mukaan hyväksyttävissä sen ohjatessa osaltaan lain soveltamista (ei kerätä tarpeettomia tietoja).

Lisätietoja sisäministeriön lausunnosta antaa pelastustoimen osalta pelastusylitarkastaja Veli-Pekka Hautamäki, rajavartiotoimen osalta rajavartioylitarkastaja Pertti Normia ja poliisitoimen osalta poliisitarkastaja Jari Pajunen.

Kansliapäällikkö Päivi Nerg

Suunnittelija Jenni Hopia

Asiakirja on sähköisesti allekirjoitettu asianhallintajärjestelmässä. Sisäministeriö 01.06.2017 klo 10:54. Allekirjoituksen oikeellisuuden voi todentaa kirjaamosta.

|  |  |
| --- | --- |
| Tiedoksi | Ministeri RisikkoErityisavustaja Rytilä-BroerePelastusylitarkastaja HautamäkiRajavartioylitarkastaja NormiaPoliisitarkastaja Pajunen |